CELEX: 62011CN0235
Language: el
Date: 2011-05-17 00:00:00
Title: Υπόθεση C-235/11 P: Αίτηση αναιρέσεως που ασκήθηκε στις 17 Μαΐου 2011 από την Ευρωπαϊκή Δυναμική κατά της αποφάσεως που εξέδωσε το Γενικό Δικαστήριο στις 3 Μαρτίου 2011 στην υπόθεση T-589/08, Ευρωπαϊκή Δυναμική κατά Επιτροπής

16.7.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 211/17
            
         Αίτηση αναιρέσεως που ασκήθηκε στις 17 Μαΐου 2011 από την Ευρωπαϊκή Δυναμική κατά της αποφάσεως που εξέδωσε το Γενικό Δικαστήριο στις 3 Μαρτίου 2011 στην υπόθεση T-589/08, Ευρωπαϊκή Δυναμική κατά Επιτροπής
   (Υπόθεση C-235/11 P)
   2011/C 211/34
   Γλώσσα διαδικασίας: η αγγλική
   
      Διάδικοι
   
   
      Αναιρεσείουσα: Ευρωπαϊκή Δυναμική — Προηγμένα Συστήματα Τηλεπικοινωνιών, Πληροφορικής και Τηλεματικής AE (Αθήνα, Ελλάδα) (εκπρόσωποι: N. Κορογιαννάκης και M. Δερμιτζάκης, δικηγόροι)
   
      Έτερος διάδικος στην αναιρετική διαδικασία: Ευρωπαϊκή Επιτροπή
   
      Αιτήματα της αναιρεσείουσας
   
   Η αναιρεσείουσα ζητεί από το Δικαστήριο:
   
               —
            
            
               να αναιρέσει την απόφαση του Γενικού Δικαστηρίου·
            
         
               —
            
            
               να ακυρώσει την απόφαση της Επιτροπής (DG ENVI) να μην δεχθεί τις προσφορές που υπέβαλε η αναιρεσείουσα για καθεμία από τις τρεις παρτίδες του ανοικτού διαγωνισμού ENV.C2/FRA/2008/0017 «Σύμβαση πλαίσιο για την ανταλλαγή δικαιωμάτων εκπομπής CITL/CR» (2008/S 72 096229) και να αναθέσει καθεμία από τις παρτίδες του διαγωνισμού σε άλλο υποβαλόντα προσφορά·
            
         
               —
            
            
               να αναπέμψει την υπόθεση ενώπιον του Γενικού Δικαστηρίου, προκειμένου να εκτιμηθούν τα ζητήματα που δεν επιλύθηκαν στο πλαίσιο της εξετάσεως των δύο παρτίδων, περιλαμβανομένου του αιτήματος αποζημιώσεως το οποίο δεν έχει ακόμη εξεταστεί από το Γενικό Δικαστήριο·
            
         
               —
            
            
               να καταδικάσει την Επιτροπή στο σύνολο των δικαστικών εξόδων, περιλαμβανομένων των δικαστικών εξόδων της αρχικής διαδικασίας, ακόμη και σε περίπτωση απορρίψεως της υπό κρίση αιτήσεως αναιρέσεως, καθώς και των δικαστικών εξόδων της υπό κρίση αιτήσεως αναιρέσεως, αν αυτή γίνει δεκτή.
            
         
      Λόγοι αναιρέσεως και κύρια επιχειρήματα
   
   Η αναιρεσείουσα ζητεί την αναίρεση της αναιρεσιβαλλομένης αποφάσεως για τους ακόλουθους λόγους:
   
               —
            
            
               πρόδηλη πλάνη εκτιμήσεως και ανεπαρκή αιτιολογία·
            
         
               —
            
            
               το Γενικό Δικαστήριο προέβη σε εσφαλμένη ερμηνεία του άρθρου 100, παράγραφος 2, του Δημοσιονομικού Κανονισμού (1), καθώς και του άρθρου 149 των κανόνων εφαρμογής του Κανονισμού (2), κατά την εκτίμηση της υποχρεώσεως αιτιολογήσεως που υπέχει η αναθέτουσα αρχή·
            
         
               —
            
            
               το Γενικό Δικαστήριο υπέπεσε σε πλάνη περί το δίκαιο απορρίπτοντας τα επιχειρήματα της αναιρεσείουσας περί παραβιάσεως της αρχής της ίσης μεταχειρίσεως.
            
         
      (1)  ΕΕ L 248, σ. 1.
   
      (2)  ΕΕ L 357, σ. 1.